Καλλίφυτος Δράμας

Η **Καλλίφυτος** είναι ημιορεινό χωριό της Ανατολικής Μακεδονίας στην Περιφερειακή Ενότητα Δράμας.
μικρογραφία|Ζωοδόχος Πηγή Καλλιφύτου

## Γεωγραφικά - ιστορικά στοιχεία
Η Καλλίφυτος βρίσκεται στα βόρεια της πεδιάδας της Δράμας σε υψόμετρο 216 μέτρα, απέχει μόλις 7 χιλιόμετρα από το κέντρο της πόλης και μπορεί να φτάσει κανείς με αυτοκίνητο ή με αστικό λεωφορείο. Νότια είναι η Χωριστή και περνάει η ΕΟ Δράμας - Ξάνθης, νοτιοδυτικά είναι το Πανόραμα και βορειοανατολικά ο Ξηροπόταμος. Στο χωριό υπάρχουν δημοτικό σχολείο, νηπιαγωγείο, περιφερειακό ιατρείο, εμπορικά καταστήματα και κέντρα εστίασης (παντοπωλείο, καφενεία, καφετέριες- μπαρ, ταβέρνες) καθώς και οι εκκλησίες Ζωοδόχου Πηγής και ο ενοριακός ναός του Αγίου Παντελεήμονα που πανηγυρίζει στις 27 Ιουλίου  ενώ το κοιμητήριο είναι στη νότια άκρη του. Δραστηριοποιείται επίσης πολιτιστικός σύλλογος.  Στα δυτικά του χωριού λειτουργεί πίστα cart με αναψυκτήριο όπου κάποιος μπορεί να περάσει πολύ ευχάριστα την ώρα του. Διεξάγονται αγώνες με μηχανές και cart.

## Πληθυσμός
Το 1928 κατοικούσαν στο χωριό 408 ελληνικές προσφυγικές οικογένειες με συνολικά 2670 άτομα.

Παρακάτω δίνονται τα στοιχεία απογραφής πληθυσμού από το έτος 1913 έως το 2021:

## Αξιοθέατα
Στην Καλλίφυτο εδρεύει το Κοινωφελές ίδρυμα - Πνευματικό κέντρο "Αιμίλιος Θεοχάρης Καλαϊτζίδης" που περιλαμβάνει θέατρο, βιβλιοθήκη, πινακοθήκη και άλλους χώρους πολιτισμού όπου διοργανώνει ποικίλες εκδηλώσεις (επιστημονικά συνέδρια, μουσικές και θεατρικές παραστάσεις κ.α.).

Νότια του χωριού, προς τη γειτονική Χωριστή, υπάρχει σπήλαιο - βάραθρο με την τοπική ονομασία "Του κοριτσιού η Τρύπα", που διανοίγεται σε μάρμαρα και ασβεστόλιθους της Μάζας της Ροδόπης, στην τεκτονική ενότητα Παγγαίου.

### Ι.Ν Αγίου Παντελεήμωνος
Ο **Ιερός Ναός του Αγίου Παντελεήμωνος** είναι κτισμένος στο κέντρο του ομώνυμου χωριού, πλησίον της κεντρικής πλατείας της Καλλιφύτου. Ανοικοδομήθηκε κατά το έτος 1967 με πολύ κόπο λόγω των δύσκολων οικονομικών συνθηκών που επικρατούσαν. Παλαιότερα στη συγκεκριμένη τοποθεσία λειτουργούσε μουσουλμανικό τέμενος προς εξυπηρέτηση των μωαμεθανών κατοίκων της ευρύτερης περιοχής.

### Ι.Π Ζωοδόχου πηγής
Το **παρεκκλήσιο της Ζωοδόχου πηγής** απέχει 10 χιλιόμετρα από το κέντρο της πόλης της Δράμας και μόλις 3 χιλιόμετρα από το χωριό Καλλίφυτος. Βρίσκεται σε υψόμετρο 340μ.. Αυτό το φυσικό προσκυνητάρι είναι χτισμένο στους πρόποδες του όρους της "Παναγίας", όπως ονομάζεται από τους ντόπιους.

#### Σπήλαιο
Κατά την παράδοση, στο συγκεκριμένο σπήλαιο, οι επισκέπτες και πεζοπόροι εντόπισαν μια εικόνα της Υπεραγίας Θεοτόκου εμβαπτισμένη στο αναβλύζον αγίασμα αναλλοίωτη από τον χρόνο και την υγρασία. Σήμερα δεν υπάρχουν αρκετές πληροφορίες για το αν η αυθεντική αναπαράσταση της Παναγίας έχει διασωθεί. Λόγο της μεγάλης κατανυκτικότητας του χώρου πολλοί ευσεβείς Χριστιανοί και ασκητές προσέρχονταν στο σπήλαιο ικετεύοντας την Παναγία, ζητώντας βοήθεια. Ένας από αυτούς ήταν και ο Άγιος Γεώργιος ο Καρσλίδης ο οποίος επισκέπτονταν συχνά την περιοχή και παρακαλούσε την Θεοτόκο.

#### Παλαιότερα χρόνια
Το **ξωκκλήσι της Ζωοδόχου Πηγής** χτίστηκε κατά τη διάρκεια της Τουρκοκρατίας. Οι Τούρκοι το αναγνώριζαν ως το εκκλησάκι του Α-Γιάννη. Μάλιστα το ονόμαζαν (Χατζή Γιουβάν Ντελιγί). Εκεί ακόμη και οι μουσουλμάνοι πήγαιναν άρρωστοι. Έκοβαν ένα κομμάτι από τα ρούχα τους και το έδεναν στα κλαδιά των τριγύρω δέντρων, διότι πίστευαν στην γιατρειά του Α-Γιάννη. Μετά την αποχώρηση των Τούρκων, οι ντόπιοι το αφιέρωσαν στην Παναγία. Πανηγύριζε κατά την εορτή της Ζωοδόχου Πηγής έως τον πόλεμο του 1945, όποτε και μετατράπηκε σε Δεκαπέντε Αυγούστου Παναγιά.

#### Νεότερα Χρόνια
Το νέο παρεκκλήσι ανοικοδομήθηκε το 1980. Διοικητικά υπάγεται στην Ιερά Μητρόπολη Δράμας . Σήμερα το κεντρικό καθολικό του Ναού λειτουργείται δύο φορές τον χρόνο (Ζωοδόχου Πηγής και 15 Αυγούστου), προς τιμήν του παλαιού του ονόματος.
## Λαογραφία
Τη δεύτερη μέρα της καινούργιας χρονιάς, αναβιώνει στον οικισμό το λαϊκό δρώμενο των μωμόγερων.

## Διοικητικά στοιχεία
Μετά την απελευθέρωση αναφέρεται επίσημα το 1919 ως *Ραβίκα* στο ΦΕΚ 251Α - 20/11/1919 να προσαρτάται στην τότε κοινότητα *Τσατάλτζης* (σημερινή Χωριστής). Το 1924 με το ΦΕΚ 49Α - 06/03/1924 ορίστηκε έδρα της ομώνυμης νεοϊδρυθείσας κοινότητας και το 1927 με το ΦΕΚ 76Α - 02/05/1927 μετονομάστηκε σε  Καλλίφυτον. Σύμφωνα με τη Συνθήκη της Λωζάνης που υπογράφηκε μεταξύ Τουρκίας και Ελλάδας , το χωριό θα κατοικούνταν από ελληνικό πληθυσμό από την Τουρκία , ενώ ο μουσουλμανικός πληθυσμός εγκατέλειψε τα σπίτια του. Σύμφωνα με το Σχέδιο Καλλικράτης μαζί με το Πανόραμα αποτελούν την τοπική κοινότητα Καλλιφύτου που υπάγεται στη δημοτική ενότητα Δράμας του Δήμου Δράμας και σύμφωνα με την απογραφή 2021 ως κοινότητα έχει πληθυσμό 1.627 κατοίκους

## Προσωπικότητες
* Σωκράτης Δημητριάδης: νομάρχης Δράμας
* Γιώργος Καραϊβάζ: δημοσιογράφος

## Εξωτερικοί σύνδεσμοι
* Καλλίφυτος Δράμας από ψηλά στο https://www.youtube.com/
* Φωτογραφίες από την Καλλίφυτο Δράμας στον ιστότοπο https://www.greece.com/
* Το Ίδρυμα  "Αιμίλιος Θεοχάρης Καλαϊτζίδης" στο netflix 
* Αρχείο Αθανασίου Κάζη από το Εθνικό Ευρετήριο Αρχείων

## Παραπομπές


Κατηγορία:Χωριά της περιφερειακής ενότητας Δράμας
Κατηγορία:Δήμος Δράμας